Jason Rohde gevonnisJason Rohde in die hof. (Foto: Verskaf) Jason Rohde, die Johannesburgse sakeman wat sy vrou in Julie 2016 in ŉ hotelkamer op die Spier-landgoed vermoor het, is Woensdag 20 jaar direkte tronkstraf in die Wes-Kaapse hooggeregshof opgelê. Regter Gayaat Salie-Hlophe het Rohde tot 18 jaar tronkstraf gevonnis op aanklag van moord en vyf jaar tronkstraf op aanklag van regsverydeling. Sy het beveel dat drie jaar van die tweede vonnis samelopend met die eerste vonnis uitgedien sal word, wat beteken Rohde sal effektief 20 jaar agter tralies deurbring. Die hof het Rohde ook ongeskik verklaar om ŉ vuurwapen te besit. Susan Rohde se liggaam is op 24 Julie 2016 in ŉ geslote badkamer gevind in ŉ kamer by die Spier-wynlandgoed buite Stellenbosch wat sy met Rohde gedeel het. Sy het ŉ elektriese koord om haar nek gehad. Die koord was aan ŉ haak agter die badkamerdeur vasgemaak. Rohde het aangevoer Susan het selfmoord gepleeg, maar die hof het beslis dié weergawe van gebeure kan nie moontlik waar wees nie. Salie-Hlophe het in haar omvattende uitspraak gesê dit is opmerklik dat Rohde in die uitvoering van die moord slegs aan sy eie belang gedink het sonder om die impak van Susan se dood in ag te neem. Sy het verwys na ŉ slagofferimpakverslag wat aan die hof voorgelê is waarin die impak van Susan se dood op die egpaar se dogters uiteengesit word. “In die verslag word verduidelik hoe jul oudste dogter elke oggend wakker word en opnuut besef haar ma is nie meer daar nie, en elke dag opnuut leeg en siek voel. Die dood van haar ma het elke aspek van haar lewe geaffekteer. Sy mis haar ma en die emosionele ondersteuning wat haar ma aan haar gebied het,” het Salie-Hlophe gesê. Sy het ook verwys na ŉ uitlating wat tydens die verhoor deur Rohde gemaak is waar hy genoem het hoe moeilik sy vrou se dood vir hom is omdat hy as gevolg daarvan homself in ŉ hof moet verdedig. Die regter het gesê dié uitlating dui weereens daarop dat Rohde bloot aan homself dink en hoe Susan se dood hom raak, eerder as die omvangryke impak wat haar dood op almal het wat haar geken het en vir haar lief was. Sers. Marlon Appolis en sers. Stephen Adams wat onder leiding van kol. Deon Beneke die Rohde-moordsaak ondersoek het. (Foto: Verskaf deur SAPD) Salie-Hlophe het ook verwys na Rohde se regspan wat ter versagtende omstandighede aangevoer het dat hy ŉ bekende en welgestelde sakeman is wat gewoond is aan ŉ lewe van luukse en dat tronkstraf dus ŉ baie swaar impak op hom sal hê. “Ek vind hierdie ŉ belaglike en sinnelose argument. Dit is ŉ grondwetlike en fundamentele beginsel in ons demokrasie dat almal gelyk is voor die reg, ongeag klas of status. Daarom kan die rykdom, vryheid en luukshede waaraan jy gewoond is nie as ŉ versagtende faktor gesien word nie.” Die regter het gesê die vlaag van geweld teenoor vroue in Suid-Afrika toon net opnuut dat howe nie ligtelik met die tipe misdade kan omgaan nie. “Susan was jou vrou. Sy het na jou gekyk vir beskerming en jy het daardie vertroue verbreek en haar aangeval en vermoor in jul private ruimte.” Lees alle vorige berigte oor Jason Rohde op Maroela Media.